কন্টিনেন্টাল ড্রিফট থিওরি মতে ভূখণ্ড গুলো তো সম্প্রসারিত হয়েই চলছে। আবার পৃথিবী হচ্ছে গোল, সমতল নয়। একটা উদাহরণ হিসেবে বলা যায় প্রতি বছরে উত্তর আমেরিকা ও ইউরোপ আড়াই সেন্টিমিটার করে একে অপর থেকে দূরে সরে যাচ্ছে। অর্থাৎ প্রতি বছরে প্রায় এক ইঞ্চি করে। এমন করে যদি সঞ্চারিত হতেই থাকে তবে শেষ পরিণতিটা কি হবে? পৃথিবী যেহেতু গোলাকার তাই যদি এক দিক থেকে প্রসারণ শুরু হয় তাহলে লক্ষ লক্ষ বছর পর প্রসারিত হতে হতে ঠিক বিপরীত দিকে গিয়ে আবার মিলিত হবে। এক পৃষ্ঠে শুরু হলে অপর পৃষ্ঠে মিলিত হতেই হবে, নইলে সঞ্চারিত হবে কোথায়? কন্টিনেন্টাল ড্রিফট জিনিসটাই এরকম, এটি যুগের পর যুগ চলতেই থাকে। এক সময় ভারত অস্ট্রেলিয়া আফ্রিকা একসাথে ছিল এবং এক সময় আবার দূরে সরে গেছে। আবার একটা সময় আসবে যখন পুনরায় ভারত অন্য অংশের সাথে মিলিত হবে। তবে প্রথম বার যে পৃষ্ঠে মিলিত ছিল পরের বার মিলিত হবে ঠিক তার বিপরীত পৃষ্ঠে। একত্রে মেশার পর আবার বসে থাকবে না, পুনরায় আবার সঞ্চারণ শুরু করবে। এভাবে চলতেই থাকবে।